钦定古今图书集成/方舆汇编/职方典/第1331卷 > 《长乐新迁儒学记》陈明贞
## 钦定古今图书集成/方舆汇编/职方典/第1331卷 > 《长乐新迁儒学记》陈明贞

“学校之设，所以明人伦而敦治本也。自古帝王之有
天下，未尝不以此为重。明以武功辟九有，以文德绥
万方，故凡郡邑皆设学，选民间俊秀，命师儒以教育
之。列圣继统，尤重旧典，复命宪臣以提督之，恩至渥
也。”垂今百十馀年，人才之盛，前代莫及，士生斯世，何
其幸欤！长乐为惠州之属邑，治旧在七都之龙冈，学
亦在焉。宋绍定间，邑令叶拳重建。淳熙中，县令林朝
孙重修兵燹。至元庚寅，迁县于今治，乃建学于县西。
至顺间，县尹程愿学重建。元季又毁于兵，教谕廖柏
舟复建于洪武三年，知县周矩、教谕陈仲泰改造于
洪武十八年。正统五年，提调学校佥宪彭公流、知县
俞伯慎、教谕郭用楷再创。“竖棂星门”者，惠州同知苏
闳也。成化四年，香山黄侯瑜来知县事，首谒文庙，视
其地卑湿，逼近城池，每霪雨水辄漶漫，慨然欲改建
之。乃首捐己俸为倡，闻者欣助。买城东军营民地一
区，长五十一丈，阔则少长五之二。复迁孔氏祖地而
建明伦堂，木植之蠹者易之，砖瓦之坏者补之。肇工
于次年九月，落成于是冬十二月，殿堂门庑以及明
伦堂、书房、斋舍、神厨、牲房，靡不俱备。